་ཞེས་པ་ནི། ནགས་ཀྱི་གླང་པོ་མ་ཡིན་ཏེ་ཡུལ་ཀྱི་གླང་པོ་དབང་དུ་བྱེད་པའི་མི་དེས་ལྕགས་ཀྱུ་ལག་ཏུ་བླངས་ཏེ་དཔྲལ་བར་བཏབ་པའོ། །ཇི་ལྟར་གསོད་པ་རང་དབང་སྣང་བར་འགྱུར་ཅེས་པ་ནི། ལྕགས་ཀྱུ་བ་དེ་གསོད་ཀྱང་དབང་ཡོད་པའོ། །རྣལ་འབྱོར་པ་ནི་གླང་པོ་སྐྱོང་། སོ་སོ་སྐྱེ་བོའི་སེམས་མ་ཡིན་ཏེ་རྟོགས་ལྡན་གྱིས་རྣལ་འབྱོར་པས་སེམས་ལ་རང་དབང་ཐོབ་པའོ། །དེ་ཉིད་ནས་ནི་ལྡོག་པར་འགྱུར་བ་ཡིན་ཞེས་པ་ནི། རྟོགས་པ་ཡུལ་ལ་འཕྲོས་ཀྱང་འགྲོ་ས་མེད་པས་དེའི་ངང་དུ་ལྡོག་པའོ། །དེ་ཉིད་སྐྱོང་བའི་ཆོས་གཉིས་པའོ། །ད་ནི་འཁོར་འདས་དབྱེར་མེད་ཀྱི་ངང་ལ་སེམས་ཟུག་རྔུ་དང་བྲལ་བར་བཞག་པ་ནི། གང་ཞིག་འཁོར་བ་དེ་ནི་མྱ་ངན་འདས་པར་ངེས་ཞེས་པ་ནི། མ་རྟོགས་པའི་དུས་སུ་འཁོར་བ། སྣང་བ་དེ་རྟོགས་པའི་དུས་ན་མྱ་ངན་ལས་འདས་པར་ངེས་པའོ། །དབྱེ་བ་གཞན་དུ་སེམས་པ་མ་ཡིན་ཏེ་ཞེས་པ་ནི། ངོ་བོ་གཅིག་པའི་ཕྱིར་ཀུན་རྫོབ་དོན་དམ་ལ་སོགས་པའི་དབྱེ་བ་ཡིད་ལ་སེམས་པ་མ་ཡིན་པའོ། །རང་བཞིན་གཅིག་གིས་དབྱེ་བ་རྣམ་པར་སྤངས་ཞེས་པ་ནི། མིང་གི་གདགས་བྱ་སོ་སོར་སྤངས་ཀྱང་ངོ་བོའམ་རང་བཞིན་གཅིག་པའི་ཕྱིར་དབྱེར་མེད་དོ་ཞེས་པའོ། །དྲི་མ་མེད་པར་ང་ཡི་རབ་ཏུ་རྟོགས་ཞེས་པ་ནི། གཉིས་སུ་འཛིན་པ་ཐམས་ཅད་ཀྱི་སྐྱོན་ནམ་དྲི་མར་གྱུར་པ་སྟེ། འཁོར་འདས་ཟུང་འཇུག་ཏུ་རབ་ཏུ་རྟོགས་ཅེས་པའོ། །ཡིད་ཀྱི་དེ་ཉིད་དམིགས་དང་བཅས་ཞེས་པ་ནི། དངོས་པོ་མཚན་མ་ཡིད་ལ་བྱེད་པ་སྟེ་འཁོར་བའི་མཐའོ། །དམིགས་མེད་སྟོང་པ་ཉིད་ཡིན་ན་ཞེས་པ་ནི། དེ་ཉིད་བཀག་ནས་སྟོང་པ་ཉིད་དུ་སྒོམ་པ་སྟེ་མྱ་ངན་ལས་འདས་པའི་མཐའོ། །གཉིས་པ་སྐྱོན་ཏེ་ཞེས་པ་ནི། འཁོར་འདས་ཀྱི་མཐར་ལྟུང་བ་སྟེ་དྲི་མའོ། །རྣལ་འབྱོར་གང་ཞིག་བསྒོམས་པ་ཡིན་ཞེས་པ་ནི། གང་དུ་སྒོམ་དུ་མེད་ཅེས་པའོ། །བསྒོམ་བྱ་དམིགས་བཅས་དམིགས་མེད་དེ་ཞེས་པ་ནི། དེ་གང་ཡང་ཡིད་ལ་མ་བྱས་པའི་དུས་སུ་ཞེས་པའོ། །བདེ་བའི་རྣམ་པའི་རང་བཞིན་ནོ་ཞེས་པ་ནི། དེ་གཉིས་ཀྱི་སྐྱོན་གྱིས་མ་གོས་པ་ནི་བདེ་བ་ཆེན་པོ་ཞེས་བྱ་སྟེ་ཐམས་ཅད་དང་བྲལ་བའོ། །རབ་ཏུ་བླ་མེད་རང་འབྱུང་བ་ཞེས་པ་ནི། དེ་ཁོ་ན་ལས་གོང་ན་མེད་ཅེས་བྱ་བའམ། རང་བྱུང་གི་ཡེ་ཤེས་ཞེས་བྱའོ། །དེ་གང་ནས་འབྱུང་ཞེ་ན་བླ་མའི་དུས་ཐབས་བསྟན་པ་ཞེས་ཞེས་པ་ནི་བསྟན་པའི་དྲིན་གྱིས་བླ་མ་སངས་རྒྱས་དངོས་སུ་མཐོང་བས་འབྱུང་ངོ་ཞེས་པའོ། །དེ་ཉིད་བསྐྱངས་པའི་ཆོས་གསུམ་པའོ།། དེ་ནི་ངེས་མེད་ཀྱི་གནས་སུ་བསྐྱངས་བ་སྟོན་པ་ནི། ནགས་སུ་མ་འགྲོ་ཁྱིམ་པར་ཞེས་པ་ནི་དེ་ལྟར་རྟོགས་པའི་རྣལ་འབྱོར་པ་དེས་རྩོལ་སྒྲུབ་དང་ ? བརྟན་པ་དང་འགལ་ལོ་ཞེ་ན། གཞན་དུ་ནི་སྤྱོད་པའི་བྱེ་བྲག་ངེས་པ་དང་བཅས་པས་ནགས་སུ་ཡང་འགྲོ། ཆགས་ཞེན་དང་བཅས་པས་ཁྱིམ་དུ་ཡང་མི་འདུག་ཅེས་པའོ། །འོ་ན་ཆོས་གཞན་ནས་བཤད་པའི་གནས་བརྟན་པ་དང་། །གནས་བརྟན་པ་དང་འགལ་ལོ་ཞེ་ན། གཞན་བྱེ་བྲག་ངེས་པ་དང་བཅས་པར་བསྟན་ཏེ། དེ་ལ་ཡང་བྱེ་བྲག་མི་འདྲ་བ་མང་པོ་སྣང་ངོ་། །འདིར་ནི་ཞེ་འདོད་ཐམས་ཅད་བློ་ཡིས་བཏང་སྟེ། གནས་དང་གྲོགས་དང་ཁ་ཟས་དང་དུས་དང་སྤྱོད་པ་ཐམས་ཅད་ངེས་མེད་དུ་སྤྱོད་པ་སྟེ། དེའི་ཕྱིར་རྣལ་འབྱོར་ལྟ་བུ་ཞེས་གོང་དུ་བཤད་པ་བཞིན་ནོ། །གང་ཡང་ད་རུང་ཡིད་ཀྱི་རང་ངོ་ཤེས་ན་ཞེས་པ་ནི། གནས་དང་གྲོགས་ལ་སོགས་ཏེ་སྣང་བ་འདི་ཐམས་ཅད་དེ་ཉིད་དུ་ཤེས་པས་ན་ཞེས་པའོ། །མ་ལུས་རྒྱུན་དུ་བྱང་ཆུབ་རྟོགས་པས་ན་ཞེས་པ་ནི། །འཁོར་འདས་གཉིས་སུ་མ་མཐོང་ངོ་ཞེས་པའོ། །ཡིད་ཀྱི་དྲི་མ་དག་ནས་ལྷན་ཅིག་སྐྱེས་པ་སྟེ་ཞེས་པ་ནི། དེ་ལྟར་གཉིས་འཛིན་གྱི་དྲི་མ་དག་པ་སྟེ་དེ་ཁོ་ན་ལྷན་ཅིག་སྐྱེས་པས་ཏེ། དེའི་ཚེ་མི་མཐུན་ཕྱོགས་ཀྱིས་ཅེས་པ་ནི། ཐམས་ཅད་ལྷན་ཅིག་སྐྱེས་པ་གཅིག་གི་རང་བཞིན་དུ་གྱུར་ཙམ་ན། གསེར་གླིང་ནས་ར་གན་མི་རྙེད་པ་ལྟ་བུའམ་ནམ་མཁའ་ལ་ཅི་ཡིས་ཀྱང་མི་གོས་པ་ལྟར། བདུད་ཀྱི་བར་ཆད་ཞེས་བྱ་བ་ལ་སོགས་པ་གང་གིས་ཀྱང་གླགས་མི་རྙེད་པའོ། །ཇི་ལྟར་རྒྱ་མཚོ་དང་བར་གྱུར་པ་ལ། །ཆུ་བུར་ཆུ་ཉིད་ཡིན་ཏེ་དེ་བཞིན་ཐིམ་པར་འགྱུར་ཞེས་པ་ནི། དེ་གལ་ཏེ་བྱུང་ཡང་དེ་རང་ལས་དེ་རང་ལ་ཐིམ་པས་གནོད་པར་མི་འགྱུར་ཞེས་པའོ། །ནགས་དང་ཁྱིམ་ན་བྱང་ཆུབ་གནས་པ་མེད་ཅེས་པ་ནི། དུས་དེ་ཙམ་ན་གནས་ལ་སོགས་ཏེ་ཕྱི་རོལ་གྱི་ཡུལ་ལ་བྱང་ཆུབ་རག་མ་ལས་ཞེས་པའོ། །དེ་ལྟར་དབྱེ་བ་ཡོངས་ཤེས་པ་ནི། མི་མཐུན་པའི་རྐྱེན་གྱིས་གླགས་རྙེད་མི་རྙེད་ཀྱི་དབྱེ་བ་ཤེས་ནས་ཞེས་པའོ། །དྲི་མ་མེད་པའི་ཡེ་ཤེས་ཀྱི་རང་བཞིན་གྱིས་ཞེས་པ་ནི། གཉིས་འཛིན་གྱི་རྟོག་པ་མེད་པས་ཞེས་པའོ། །མ་ལུས་མི་རྟོགས་པ་རུ་བསྟན་པ་ནི། གཉིས་འཛིན་གྱི་སྣང་བ་ཐམས་ཅད་ཟུང་འཇུག་ཏུ་བསྟན་པར་གྱིས་ཞེས་པ་སྟེ། དེ་ཉིད་བསྐྱངས་པའི་ཆོས་བཞི་པའོ། །ད་ནི་མཉམ་རྗེས་མེད་པར་མ་བརྟན་གྱི་བར་དུ་བསྐྱང་བར་བསྟན་པ་ནི། དེ་ནི་བདག་ཡིན་གཞན་པ་སྟེ། གལ་ཏེ་བདག་གཞན་དུ་འཛིན་པ་བྱུང་ན་ཞེས་པའོ། །དབྱེ་བ་དེ་ཉིད་བྱ་ཞེས་པ་ནི། བདག་གཞན་ནམ། བསྒོམ་བྱ་སྒོམ་བྱེད་དང་། མཉམ་བཞག་རྗེས་ཐོབ་སྦྱང་གཞི་སྦྱོང་བྱེད་ལ་སོགས་པ་ཐམས་ཅད་དང་བྲལ་བར་བྱ་ཞེས་པའོ། །འོན་ཀྱང་བདག་ཉིད་རྣམ་པར་གྲོལ་བའོ་ཞེས་པ་ནི་མེད་པ་ནས། དངོས་འཛིན་གྱི་བག་ཆགས་ལ་གོམས་པའི་སྟོབས་ཀྱིས་དེ་ལྟ་བུའི་རྟོགས་པ་བྱུང་ཡང་འཆིང་མི་ནུས་ཏེ། རྟོགས་པ་ཤར་བའི་དུས་ན་བདག་ཉིད་འཁོར་བ་ལས་གྲོལ་བའོ་ཞེས་པའོ། །འོ་ན་གཞན་གྲོལ་རྒྱུ་ཡོད་དམ་ཞེ་ན་མེད་པས། བདག་དང་གཞན་དུ་འཁྲུལ་བར་མ་བྱེད་དང་ཞེས་ཏེ། དེའི་དུས་ན་གཞན་གྲོལ་རྒྱུའི་སེམས་ཅན་ནི་གཅིག་ཀྱང་མེད་དེ། དེ་ཡང་དཔེར་ན་སྐྱེས་བུ་ཞིག་གིས་རྨི་ལམ་དུ་སེམས་ཅན་མང་པོ་དང་ལྷན་ཅིག་ཏུ་སྡུག་བསྔལ་ཆེན་པོ་ཉམས་སུ་མྱོང་བ་ལས། གཉིད་སད་པ་དང་གཞན་སྡུག་བསྔལ་ལས་གྲོལ་རྒྱུའི་སེམས་ཅན་གཅིག་ཀྱང་མེད་པ་བཞིན་ནོ། །མ་ལུས་རྒྱུན་དུ་གནས་པའི་སངས་རྒྱས་ཏེ་ཞེས་པ་ནི། སེམས་ཅན་མ་ལུས་པ་ནི་ཡེ་ནས་སངས་རྒྱས་ཀྱི་རང་བཞིན་དུ་གནས་ཞེས་པའོ། །སེམས་ཀྱི་རང་བཞིན་ཉིད་ཀྱིས་དག་པས་ན་ཞེས་པ་ནི། སེམས་ཀྱི་རང་བཞིན་ཡེ་ནས་ཆོས་སྐུར་གནས་ཞེས་པའོ། །དེ་ཉིད་དྲི་མེད་མཆོག་གི་གོ་འཕང་ངོ་ཞེས་པ་ནི། གཉིས་འཛིན་གྱི་རྟོག་པ་སྐད་ཅིག་ཙམ་ཡང་མེད་པ་ཉིད་འབྲས་བུའི་གོ་འཕང་ངོ་ཞེས་པ་སྟེ། དེ་ཉིད་བསྐྱངས་པའི་ཆོས་ལྔ་པའོ། །དེ་རྣམས་ནི་དེ་ཉིད་བསྐྱངས་པའི་ཆོས་ལྔ་པ་ཞེས་བྱའོ།། ༈ ད་ནི་འབྲས་བུའི་འཆར་ཚུལ་བསྟན་པ་ནི། དེ་ཉིད་བསྐྱངས་ཏེ་མཐར་ཕྱིན་པ་ལས་འབྲས་བུ་འཆར་བ་སྟེ། དེ་ཡང་སྐུ་གསུམ་རང་བཞིན་རྒྱུ་དང་ནི། ཕྲིན་ལས་གསུམ་ནི་འབྲས་བུ་སྟེ། ཞེས་འབྱུང་བས། དང་པོ་སྐུ་གསུམ་གྱི་འཆར་ཚུལ་བསྟན་པ་ནི། གཉིས་མེད་སེམས་ཀྱི་སྡོང་པོ་དམ་པ་ནི་ཞེས་པ་སྟེ། འཁོར་བ་དང་མྱ་ངན་ལས་འདས་པ་གཉིས་སུ་མེད་པའི་སེམས་དེ་ཁོ་ན་ལས། ཡོན་ཏན་ཐམས་ཅད་འབྱུང་བས་སྡོང་པོ་ཞེས་བྱའོ། །ཁམས་གསུམ་ཀུན་ཏུ་མ་ལུས་ཁྱབ་པར་སོང་ཞེས་པ་ནི། སེམས་ཀྱི་ངོ་བོ་སྤྲོས་པ་ཐམས་ཅད་དང་བྲལ་བའི་ཆོས་སྐུ་ནམ་མཁའི་གར་ཁྱབ་པ་ཐམས་ཅད་དུ་ཁྱབ་པ་སྟེ། རང་དོན་ཕུན་སུམ་ཚོགས་པའི་སངས་རྒྱས་ཞེས་བྱའོ། །སྙིང་རྗེའི་མེ་ཏོག་གཞན་ཕན་འབྲས་བུར་འཛིན་ཞེས་པ་ནི། དཔེར་ན་བཟའ་ཤིང་གི་སྡོང་པོ་ལས་མེ་ཏོག་དང་འབྲས་བུ་འབྱུང་བ་དང་འདྲ་བ་ནི་གཟུགས་སྐུ་རྣམ་པ་གཉིས་སོ། །མིང་ནི་མཆོག་ཏུ་གཞན་ལ་ཕན་པའོ་ཞེས་པ་ནི། །དེའི་མིང་གཞན་དོན་ཕུན་སུམ་ཚོགས་པའི་སངས་རྒྱས་ཞེས་བྱའོ། །འོ་ན་དོན་བྱ་བའི་སེམས་ཅན་མེད་པར་གང་དུ་བཤད་ཟིན་ན། གཟུགས་སྐུ་རྣམ་པ་གཉིས་ཀྱིས་སུའི་དོན་བྱེད་དེ་གཉིས་གང་ལ་སྣང་ཞེ་ན། སྤྱིར་ཐེག་པ་ཆེན་པོའི་འབྲས་བུ་ནི་མི་གནས་པའི་མྱ་ངན་ལས་འདས་པ་སྟེ། ཆོས་སྐུ་རང་གི་ངོ་བོ་ལ་དོན་བྱ་བའི་ཡུལ་སེམས་ཅན་ཀྱང་མེད། དོན་བྱེད་པའི་གཟུགས་སྐུ་ཡང་མེད་དེ། དཔེར་ན་ནམ་མཁའ་དྲི་མ་མེད་པ་དག་པ་བཞིན་སྤྲོས་པ་ཐམས་ཅད་བྲལ་བས་ན་འཁོར་བ་ལ་མི་གནས་པ་ཞེས་བྱའོ། །དེའི་ངང་ངམ་ཤུགས་ལས་བྱུང་བ་ནི་དཔེར་ན་ནམ་མཁའ་ལ་ཉི་ཟླ་དང་སྤྲིན་དང་ཆར་ལ་སོགས་པ་འབྱུང་བས། ལོ་ཏོག་དང་རྩི་བཅུད་ལ་སོགས་པ་རྒྱས་པར་བྱེད་པ་ལྟར། ས་ལ་གནས་པའི་བྱང་ཆུབ་སེམས་དཔའ་རྣམས་ལ་ནི་ལོངས་སྤྱོད་རྫོགས་པའི་སྐུར་སྣང་ལ། དེས་དོན་བྱེད་པའོ། །སེམས་ཅན་མོས་སྤྱོད་སེམས་དཔའ་རྣམས་ལ་སྤྲུལ་པའི་སྐུར་སྣང་བ་ལ་དེས་དོན་བྱེད་པས་ན་མྱ་ངན་ལས་འདས་པ་ལ་མི་གནས་པའོ། །དེའི་ཕྱིར་ཆོས་སྐུ་ནམ་མཁའ་དང་མཉམ་པས་ན་གཟུགས་སྐུའི་སྣང་བ་ཡང་ནམ་མཁའ་དང་མཉམ་པའི་གདུལ་བྱའི་སེམས་ཅན་ཡང་ནམ་མཁའ་དང་མཉམ་པ་སྟེ། འཕེལ་བ་མེད་ཅིང་འགྲིབ་པ་མེད་པའོ། །དེ་བས་ན་དོན་བྱ་བ་དང་བྱེད་པ་ནི་རྨི་ལམ་སྒྱུ་མ་ལྟ་བུར་སྣང་གི་ཡང་དག་པར་མེད་པར་ཤེས་པར་བྱ། དེ་བས་ན་སྟོང་པའི་སྡོང་པོ་དམ་པ་མེ་ཏོག་རྒྱས་ཞེས་པ་སྟེ། སྡོང་པོ་ལ་མེ་ཏོག་རྒྱས་པར་བྱའོ་སྙམ་པའི་རྟོག་པ་མེད་ཀྱང་ཤུགས་ལས་བྱུང་བ་ལྟར། སྙིང་རྗེ་རྣམ་པ་སྣ་ཚོགས་དུ་མར་ལྡན་ཞེས་པ་ནི། ཆོས་སྐུ་ལ་གཟུགས་སྐུ་བསྐྱེད་དོ། །སྙམ་པའི་རྟོག་པ་མེད་ཀྱང་ཤུགས་ལས་འབྱུང་བའོ། །ལྷུན་གྱིས་གྲུབ་པ་ཕྱི་མའི་འབྲས་བུ་ནི། འབད་རྩོལ་མི་དགོས་པར་ལྷུན་གྲུབ་ཀྱིས་ཚུལ་དུ་འཆར་བ་སྟེ། དེ་ལས་འོངས་པའི་འགྲོ་བ་རྣམས་ཀྱི་འབྲས་བུ་སྟེ་ཞེས་པའོ། །བདེ་བ་འདི་ནི་གཞན་པའི་སེམས་མིན་ནོ་ཞེས་གདུལ་བྱ་རང་རང་གི་སེམས་ཀྱི་སྣང་བ་ཡིན་གྱི་གཞན་གྲུབ་པ་མེད་དོ། །ཞེས་པ་སྟེ། འབྲས་བུའི་ཆོས་དང་པོའོ། །ད་ནི་དེའི་རྒྱུའི་ཁྱད་པར་བསྟན་པ་ནི། སྟོང་པའི་སྡོང་པོ་དམ་པ་སྙིང་རྗེ་མིན་ཞེས་པ་ནི་སྙིང་རྗེ་དང་བྲལ་བའི་སྟོང་པ་ཉིད་གཅིག་པུའོ། །གང་ལ་སླར་སྤང་རྩ་བ་ལོ་འདབ་མེད་ཅེས་པ་ནི། རྩ་བ་ཆོས་སྐུ་དང་ལོ་འདབ་གཟུགས་སྐུ་མི་འབྱུང་བའོ། །དེ་ལ་དམིགས་པར་བྱེད་པ་གང་ཡིན་ན། སྙིང་རྗེ་འབའ་ཞིག་ལ་དམིགས་པས་ཀྱང་ཞེས་པའོ། །དེར་ལྟུང་བས་ནི་ཡན་ལག་ཆག་པར་འགྱུར་ཞེས་པ་ནི། འཁོར་བ་ལྟུང་བས་སྐུ་གསུམ་གྱི་ཡན་ལག་ཆག་པས་སྐུ་གསུམ་གྱི་སྐུ་དང་སྟོང་ཉིད་ཀྱི་ཟུང་འཇུག་ཏུ་སྒོམ་པ་ཡིན་ན། འཁོར་བ་དང་མྱ་ངན་ལས་འདས་པའི་རྒྱུ་གང་ཡིན་ཞེ་ན་ས་བོན་གཅིག་ལ་སྡོང་པོ་གཉིས་ཞེས་པ་ནི། རྒྱུའི་ས་བོན་སེམས་ཉིད་གཅིག་པུ་ལས། སྡོང་པོ་འཁོར་འདས་གཉིས་སུ་བྱུང་བའོ། །རྒྱུ་མཚན་དེ་ལས་འབྲས་བུ་གང་གི་ཞེས་པ་ནི། ས་བོན་བྱུང་བའི་ཕྱིར། འཁོར་འདས་གཉིས་ཀ་ཡང་འབྲས་བུ་ཆོས་སྐུར་གཅིག་པའོ། །དེ་ཡང་དབྱེར་མེད་གང་སེམས་པ་ཞེས་པ་ནི། འཁོར་འདས་དབྱེར་མེད་དུ་གང་གི་རྟོགས་པ་དེས་ཞེས་པའོ། །སེམས་མྱང་འདས་གང་ལམ་གྱི་དུས་ནས་སྣང་བ་མ་བསྒོམ་པས་འཁོར་བའི་མཐའ་ལས་གྲོལ་སྟོང་པ་མ་བསྒོམ་པས་མྱ་ངན་ལས་འདས་པའི་མཐའ་ལས་གྲོལ་བ་དང་། འབྲས་བུ་ཆོས་སྐུར་སངས་རྒྱས་པས་འཁོར་བའི་མཐའ་ལས་གྲོལ་ཅིང་གཞན་དོན་གཟུགས་སྐུ་གཉིས་ཤུགས་ལས་བྱུང་བས་མྱ་ངན་ལས་འདས་པའི་མཐའ་ལས་གྲོལ་བ་སྟེ། འབྲས་བུའི་ཆོས་གཉིས་པའོ། །འབྲས་བུའི་ཕྲིན་ལས་གཞན་དོན་འབྱུང་བར་བསྟན་པ་ནི། གང་ཞིག་འདོད་པ་ཅན་གྱི་སྐྱེ་བོ་འོང་བའི་ཚེ། ཞེས་པ་སྟེ་དཔེར་ན་རྒྱལ་པོ་རྒྱལ་སྲིད་བཟུང་ནས་འབངས་ཐམས་ཅད་སྐྱོང་བ་བཞིན། གང་འདིའི་ཡོ་བྱད་ཐམས་ཅད་གཏོང་བ་ཁས་བླངས་པའི་དྲུང་དུ། ཀུན་ཏུ་རྒྱུ་ལ་སོགས་པ་དེ་ལྟ་བུའི་གཏམ་ཐོས་ཏེ་འོང་བའི་ཚེ་ཞེས་སོ། །དེ་ནི་རེ་བ་མེད་ན་གལ་ཏེ་འགྲོ་ན་ནི་ཞེས་པ་ནི། རྒྱལ་པོ་ཡོ་བྱད་མེད་པའམ། ཞེས་གལ་ཏེ་ཡོད་པས་མེད་པ་ ? འགལ་བར་འགྱུར་ཏེ། སློང་མོ་བ་ལ་ཅི་ཡང་མ་ཡིན་པས་རེ་བ་ཆད་དེ་སྟོང་པ་སླར་ལོག་སྟེ་འགྲོ་ན་ནི་ཞེས་པའོ། །ཕྱི་སྒོར་བོར་བའི་ཁ་ཕོར་སློང་ནས་སུ་ཞེས་པའི་⁽1763⁾ཚིག་ཁ་ཤས་ཆད་པ་འདྲ་དོན་ཀྱང་མི་བྱེད་ལ། བཅས་པའི་དོན་དང་ཡང་འགལ་བར་འགྱུར་ན་རྒྱལ་པོའི་རྒྱལ་ས་མ་ཟིན་པས། དམངས་སུ་བབས་ཏེ་ཁ་ཕོར་ཟས་ལྷག་དང་བཅས་པ་བླངས་ཏེ་ལོངས་སྤྱོད་ཅིང་ཞེས་པའོ། །དེ་བས་བསྡད་པ་རུང་། ཞེས་པ་ནི། བཙུན་མོ་ལ་སོགས་ཏེ་སློང་མོ་བྱེད་ཅིང་བསྡད་པ་རུང་ཞེས་པ་སྟེ་དཔེའོ། །དཔེ་དེ་བཞིན་ཐེག་པ་ཆེན་པོའི་སྒོར་ཞུགས་ནས་མ་ནམ་མཁའ་དང་མཉམ་པའི་སེམས་ཅན་ཐམས་ཅད་སྐྱོང་ཞིང་བཏང་བར་བྱའོ་ཞེས་ཁས་བླངས་ནས་འགྲོ་བ་ལ་ཕན་འདོགས་སུ་ཡོད་པའི་ཚེ་རང་དོན་འབའ་ཞིག་བསྒྲུབས་ནས། གཞན་ལ་ཕན་པའི་དོན་མི་བྱེད་ཅེས་པ་སྟེ། གཞན་དོན་བློས་སྤངས་ཏེ་འདོད་པ་པོ་ལ་སྦྱིན་པ་མི་གཏོང་བར་ཞེས་པ་ནི་སྙིང་རྗེ་མེད་ཅིང་སྨོན་ལམ་མི་འདེབས་པ་དང་། འགྲོ་བ་གཞན་བསྡུ་བ་བཞི་ལ་སོགས་པས་མི་སྡུད་ཅིང་སྨིན་པར་མི་བྱེད་པའོ། །འདི་ནི་འཁོར་ཞེས་པ་ནི། འཁོར་བར་གནས་པའི་སེམས་ཅན་རྣམས་ལ་ཕན་པའི་འབྲས་བུ་དེ་གང་ཡིན་ནོ་ཞེས་པ་སྟེ། ཉན་ཐོས་སམ་རང་སངས་རྒྱས་སུ་ལྟུང་ ? དོན་ཞེས་པའོ། །དེ་བས་ཞེས་པ་ནི། སྙིང་རྗེ་དང་བྲལ་བས་ཆོས་སྐུར་འཚང་མི་རྒྱ། གཞན་དོན་གཟུགས་སྐུར་མི་འབྱུང་བ་ཞེས་པའོ། །བདག་གི་བོར་བར་བྱས་ན་རུང་ཞེས་པ་ནི། བདག་གི་ཞེ་འདོད་བོར་ནས་འཁོར་བར་ལྟུང་བར་རུང་ངོ་། །འབྲས་བུའི་ཆོས་དེ་རྣམས་ནི་འབྲས་བུ་འཆར་བའི་ཆོས་ཞེས་བྱའོ། །དེ་ལྟར་ཆོས་ཚན་བཞི་བཅུ་རྩ་གཉིས་ཀྱི་བཤད་པས་ན། རྣམ་པ་བཞི་བཅུ་རྩ་གཉིས་ཀྱི་ཡང་ཞེས་པ་⁽1763⁾ལ་སོགས་གསོལ་བ་སྡེ་ཚན་སློབ་མའི་ངོར། གཞུང་གིས་གཞུང་ཉིད་བཅིངས་ཏེ་ཡི་གེ་ཉུང་ངུ་ཡིས། །ཟབ་ཅིང་རྒྱ་ཆེའི་དོན་ཉིད་ཉི་ལྟར་གསལ་བར་བྱས། །བྱིན་བརླབ་སྙིང་གི་དཀྱིལ་དུ་ཆོངས།།
དཔལ་ལྡན་བླ་མའི་ཚོགས་བཅས་དཔའ་བོ་མཁའ་འགྲོའི་ཚོགས། །ཀུན་གྱིས་འདི་ལ་གཟིགས་ཤིང་འདིར་འཇུག་བྱིན་གྱིས་རློབས། །བདག་གི་དགེ་བའི་ཚོགས་ཀྱི་འགྲོ་བ་མ་ལུས་མཆོག་གི་དངོས་གྲུབ་ཚེ་འདིར་ཐོབ་པར་ཤོག །རྣལ་འབྱོར་གྱི་དབང་ཕྱུག་ཆེན་པོ་དཔལ་ས་ར་ཧ་ཆེན་པོའི་ཞལ་སྔ་ནས་མཛད་པ། དོ་ཧ་མཛོད་ཀྱི་གླུའི་རྣམ་པར་བཤད་པ། དེ་ཉིད་གསལ་བ་སྣ་ཕུ་ཆོས་ལུང་གི་རི་ཁྲོད། བཀྲ་ཤིས་དགེ་གླིང་གི་དགོན་པར། སྡོམ་བུའི་རྣལ་འབྱོར་གླིང་རས་པས། སློབ་མ་དམ་པ་རྣམས་ཀྱི་དོན་དུ་སྦྱར་བའོ། །བཀྲ་ཤིས་ཤོག། །།⁽1763⁾འདི་ལ་སོགས་པ་གླིང་རས་ཀྱི་གསུང་རྣམས་མ་དཔེ་ཤིན་ཏུ་མི་དག་པའི་དབང་གིས་ཞུས་དག་ཡག་པོ་ཐུབ་མ་སོང་བས་དེ་ལུགས་ཐུགས་དགོངས་སུ་བཞག་ནས་རྗེས་སོར་མ་དཔེ་ཡག་པོ་བརྙེད་ན་དཔེ་སྡུར་བྱེད་རོགས་ཞུ།།  ཞེས་ཞུས་དག་པས།།  །།